Številka: 187-20/2016/204

Datum: 7. 3. 2023

Ministrstvo za zdravje, Štefanova ulica 5, 1000 Ljubljana, v skladu z 68., 69. in 77. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18) in 16. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18) ter na podlagi 16. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23)

**OBJAVLJA** **NAMERO**

**o sklenitvi pogodbe na podlagi javnega zbiranja ponudb za oddajo desetih prilagojenih kombiniranih vozil CITROEN Jumper FG Club HDI v brezplačno uporabo**

**1. Osnovni podatki**

Postopek oddaje desetih prilagojenih kombiniranih vozil (v nadaljnjem besedilu: vozila) v brezplačno uporabo se vodi v skladu z 68., 69. in 77. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18) in 16. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18), z zainteresiranimi ponudniki za sklenitev pogodbe.

Lastnik vozil je Republika Slovenija, upravljavec Ministrstvo za zdravje.

**2. Predmet oddaje v brezplačno uporabo**

Predmet oddaje so vozila, pridobljena z evropskimi sredstvi v okviru Evropskega sklada za regionalni razvoj.

Vozila so razdeljena v tri sklope, njihove specifikacije so razvidne v prilogi.

|  |  |
| --- | --- |
| Sklop 1 | * 3 vozila CITROEN Jumper FG Club HDI- L1H1 * letnik: 2017 * predelava Model 1 * identifikacijske številke vozil:   + VF7YB3MFB12F89958   + VF7YB3MFB12F89348   + VF7YB3MFB12F89998 * namen uporabe: preventivno delo, zdravstvena in socialna rehabilitacija uporabnikov prepovedanih drog in mobilni laboratorij |
| Sklop 2 | * 5 vozil CITROEN Jumper FG Club HDI- L2H2 * letnik: 2017 * predelava Model 2 * identifikacijske številke vozil:   + VF7YB3MFB12F88918   + VF7YB3MFB12F92521   + VF7YB3MFB12F88286   + VF7YB3MFB12F88407   + VF7YB3MFB12F95086 * namen uporabe: terensko delo z uporabniki prepovedanih drog |
| Sklop 3 | * 2 vozili CITROEN Jumper FG Club HDI- L2H2 * letnik: 2017 * predelava Model 3 * identifikacijske številke vozil:   + VF7YB3MFB12F88263   + VF7YB3MFB12F89527 * namen uporabe: substitucijska ambulanta |

**3. Čas trajanja oddaje v brezplačno uporabo**

Vozila se oddajajo v brezplačno uporabo za določen čas, za obdobje 5 (petih) let.

Pogodba lahko preneha kadarkoli po sporazumu pogodbenih strank oziroma z odpovedjo. Odpovedni rok je tri mesece.

**4. Pogoji oddaje v brezplačno uporabo**

V skladu z 71. členom Uredbe št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL. L. št. 347, z dne 20. 12. 2013, str. 320, s spremembami in dopolnitvami), morajo biti vozila, ki so bila kupljena z evropskimi sredstvi, uporabljena tako, da se ne razvrednotijo prvotni cilji operacije za izvajanje preventivnih programov in programov zmanjševanja škode na področju prepovedanih drog.

1. Pogoji za sklenitev prenosa v brezplačno uporabo se razlikujejo po posameznih sklopih, kot je navedeno v nadaljevanju:

* Sklop 1: ponudnik je nevladna organizacija, ki ji je podeljen status delovanja v javnem interesu, za opravljanje tistih dejavnosti, za katere ji je podeljen status, ali javni zavod, in:
  + je sodeloval v okviru projekta »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog«, objavljenim v Uradnem listu RS, št. 45 z dne 25. 8. 2017,
  + vsaj štiri leta izvaja terensko delo na področju preventive, zdravstvene in socialne rehabilitacije uporabnikov prepovedanih drog in
  + bo s tem delom nadaljeval.
* Sklop 2: ponudnik je nevladna organizacija, ki ji je podeljen status delovanja v javnem interesu, za opravljanje tistih dejavnosti, za katere ji je podeljen status, ali javni zavod, in:
  + je sodeloval v okviru projekta »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog«, objavljenim v Uradnem listu RS, št. 45 z dne 25. 8. 2017,
  + vsaj štiri leta izvaja terensko delo v mobilnih enotah na področju zmanjševanja škode zaradi prepovedanih drog in
  + bo s tem delom nadaljeval.
* Sklop 3: ponudnik mora biti center za preprečevanje in zdravljenje odvisnosti od prepovedanih drog (v nadaljnjem besedilu: CPZOPD), ki deluje v Mreži centrov CPZOPD, in
  + je sodeloval v okviru projekta »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog«, objavljenim v Uradnem listu RS, št. 45 z dne 25. 8. 2017,
  + vsaj štiri leta izvaja dejavnost substitucijskega zdravljenja na terenu in
  + bo s tem delom nadaljeval.

1. Vsak ponudnik lahko odda ponudbo za sklenitev pogodbe za brezplačno uporabo vozila (v nadaljnjem besedilu: ponudba) samo za en sklop, predmet ponudbe je lahko samo eno vozilo.
2. Popolna ponudba je pravilno izpolnjena in podpisana prijava za brezplačno uporabo na obrazcu, ki je priloga te namere, kateremu so priložena dokazila iz 7. točke te namere.

V kolikor bo pravočasnih in popolnih ponudb za isto vozilo več, Ministrstvo za zdravje opravi z najugodnejšimi ponudniki dodatna pogajanja glede izbire najprimernejšega ponudnika za prenos v brezplačno uporabo, za vsakega izmed predmetnih vozil. Ponudniki bodo o izbiri pisno obveščeni. Za vsako izmed vozil bo sklenjena pogodba.

1. Z vsakim izbranim ponudnikom bo sklenjena pogodba o prenosu v brezplačno uporabo samo za eno vozilo.

**5. Ponudbena cena**

Vozila se oddajajo v brezplačno uporabo.

Izbrani ponudnik (v nadaljnjem besedilu: uporabnik) bo dolžan:

* opraviti vse aktivnosti v zvezi z registracijo in zavarovanjem vozila (osnovno in kasko) za vožnjo v cestnem prometu, v korist Ministrstva za zdravje , ter plačati vse dajatve in stroške, ki nastanejo v zvezi s tem,
* vozilo redno servisirati, čistiti in vzdrževati, ter plačati vse dajatve in stroške, ki nastanejo v zvezi s tem,
* vozilo redno pregledovati (vsaj enkrat mesečno) in poskrbeti za odpravo ugotovljenih napak oziroma nepravilnosti, ter plačati vse dajatve in stroške v zvezi s tem,
* za vozilo opravljati redne tehnične preglede v skladu z zakonodajo, ter plačal vse dajatve in stroške, ki pri tem nastanejo,
* v primeru kršitev cestno prometnih predpisov in posledično izdanih kazni, prevzeti vse obveznosti in odgovornosti v povezavi z izdanimi plačilnimi nalogi in ostalimi prekrški ter ugotovitvami s strani organov, pristojnih za cestno prometne predpise,
* poravnati vse stroške v zvezi z uporabo vozila (gorivo),
* Ministrstvu za zdravje dajati letna poročila o uporabnikih vozila in prevoženih kilometrih v tekočem letu, in sicer do 31. januarja za preteklo leto.

**6. Rok za prejem ponudb**

Ponudnik mora poslati ponudbo z vsemi zahtevanimi dokumenti v 20 dneh od dneva objave namere o sklenitvi pogodbe na spletni strani Ministrstva za zdravje, dostopne na naslednji povezavi: [Javne objave Ministrstva za zdravje I GOV.SI](https://www.gov.si/zbirke/javne-objave/javni-poziv-5/), in sicer na elektronski naslov: [gp.mz@gov.si](mailto:gp.mz@gov.si) ali s priporočeno pošiljko na naslov: Ministrstvo za zdravje, Štefanova ulica 5, 1000 Ljubljana. Upoštevane bodo vse ponudbe, ki bodo prispele na navedeni e-naslov do izteka zadnjega dne objave oziroma ki bodo oddane po pošti z oznako priporočeno, najkasneje zadnji dan objave.

**7. Oblika in pogoji za oddajo ponudbe**

Ponudniki ponudbi - prijavi na obrazcu, ki je priloga namere, priložijo:

1. Izpolnjen in lastnoročno podpisan Obrazec št. 1, ki je priloga namere.
2. Dokazilo o izpolnjevanju pogojev iz druge alineje prvega odstavka 68. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18).
3. Dokazila o izpolnjevanju pogojev iz 4. točke namere.

Ponudniki pošljejo ponudbo v zaprti pisemski ovojnici, na kateri mora biti poleg naziva in naslova Ministrstva za zdravje navedeno tudi:

Na sprednji strani pisemske ovojnice:

Predmet: »PRIJAVA ZA BREZPLAČNO UPORABO KOMBINIRANIH VOZIL«

Oznaka: »NE ODPIRAJ – PONUDBA!«

Na zadnji strani pisemske ovojnice mora biti navedeno ime in priimek oziroma naziv in naslov ponudnika.

Ponudbe bo odprla in ocenila komisija za vodenje postopka izbora prejemnikov prilagojenih kombiniranih vozil v brezplačno uporabo, na podlagi javnega zbiranja ponudb (v nadaljnjem besedilu: komisija), ki jo imenuje minister za zdravje.

V prostorih Ministrstva za zdravje bo potekalo javno odpiranje ponudb. Ponudbe se bodo odpirale tretji dan po poteku roka za oddajo ponudbe, določenega v 6. točki namere. Pri odpiranju ponudb bo komisija ugotavljala njihovo formalno popolnost. Ponudba se bo štela kot formalno popolna, če bodo predloženi vsi dokumenti, kot je določeno v 7. točki namere. Ponudniki bodo o izidu odpiranja ponudb obveščeni najkasneje 14 (štirinajst) dni po zaključenem zbiranju ponudb

Ponudba mora veljati 60 dni od roka za prejem ponudbe.

Ponudbe bodo po izteku roka iz 6. točke namere komisijsko odprte. Upoštevane bodo le ponudbe, ki bodo izpolnjevale vse zahtevane pogoje. V nasprotnem primeru bo ponudba izločena, ponudniki pa bodo o tem obveščeni.

**8. Sklenitev pogodbe in dodatne informacije glede predmeta oddaje v brezplačno uporabo**

Pogodba o brezplačni uporabi vozila bo sklenjena z izbranim uporabnikom.

Pogodba bo z uporabnikom sklenjena v roku 15 dni po opravljeni izbiri najugodnejšega ponudnika..

Vse morebitne stroške v zvezi s sklenitvijo pogodbe plača uporabnik.

Ogled vozil je možen po predhodni najavi. Ponudniki lahko postavijo vprašanja in zahteve za dodatna pojasnila kontaktni osebi Ministrstva za zdravje: dr. Jože Hren, e-naslov: [joze.hren@gov.si](mailto:joze.hren@gov.si), tel: 01 478 6922.

Ministrstvo za zdravje si pridružuje pravico, da lahko do sklenitve pravnega posla brez odškodninske odgovornosti odstopi od namere in ustavi postopek oddaje vozil v brezplačno uporabo.

Uporabnik bo s sklenitvijo pogodbe zavezan plačevati vse stroške in izvajati vse aktivnosti, ki so določeni v 5. točki namere. Morebitne reklamacije po sklenitvi pogodbe ne bodo upoštevane.

**9. Prilogi:**

1. Obrazec - NAMERA O SKLENITVI POGODBE ZA ODDAJO PRILAGOJENIH KOMBINIRANIH VOZIL V BREZPLAČNO UPORABO
2. Specifikacije vozil

Danijel Bešič Loredan

MINISTER